ועדת החוקה, חוק ומשפט, כנסת 23, פרוטוקול מספר 127, 2020-10-20 12:30

יעקב אשר: שלום רב, אני מתכבד לפתוח את הישיבה, בדיון מיוחד לציון יום ההוקרה למערך המילואים: בחינת קידומה של הצעת חוק הארכת מועדים.

יעקב אשר: אני רואה חשיבות גדולה בקיום הדיונים – אני מבין שהיום את רצה מוועדה לוועדה, גברתי.

יעקב אשר: אני רואה בזה חשיבות גדולה מאוד ושמח שאת מכבדת אותנו.

יעקב אשר: אני מבין שאת גם ראש השדולה למען מערך המילואים.

אורנה ברביבאי: אנחנו גם סדיר, אבל היום הזה מצוין במיוחד למען קידום מערך מילואים.

יעקב אשר: אין מלכות אחת פוגעת בחברתי, ודאי שאחד לא פוגע בשני.

יעקב אשר: חברי הכנסת שנמצאים, נציגי משרד הביטחון.

יעקב אשר: נמצאים אתנו יושב-ראש העמותה למען משרתי המילואים.

יעקב אשר: תודה גם למנהל הוועדה שהציע את ההצעה ואת הבקשה, ונעניתי לה בשמחה ובחיוב.

יעקב אשר: אני חושב שזו הזדמנות, למרות שאנחנו לצערנו, כל הבניין הזה היום עסוק רובו ככולו בקורונה, אבל יש חיים גם מעבר לקורונה, וצריך לנסות לטייב ולעשות דברים נכונים בנושאים שונים שקשורים לחיים בכלל, כי אנחנו מקווים שיום אחד נחיה גם בלי קורונה – נצטרך לחזור אליהם.

יעקב אשר: אני מבין שבחרתם נושא מסוים, שאתם רוצים להעלות אותו.

יעקב אשר: שמעתי על זה מספר מילים.

יעקב אשר: אני מבין שהיתה הצעת חוק בנושא, של חבר הכנסת ידידי עמר בר לב – אחד מחברי הכנסת ההגונים והחרוצים שהכרתי.

יעקב אשר: אשמח שתציגו את זה.

יעקב אשר: אני מבין שאלה דברים שנידונו כבר או ניסו להעלות אותם בעבר ונעצרו באיזשהו שלב, ונראה אם אנחנו יכולים להחיות אותם – להחיות את הדיון בוודאי ולנסות לקדם את זה.

יעקב אשר: אולי גם נצליח.

יעקב אשר: אבקש מכם להציג את הנושא, לתת לנו קצת היסטוריה בנושא.

אורנה ברביבאי: קודם כל, תודה רבה, יושב-ראש ועדת החוקה.

אורנה ברביבאי: אני חושבת שהעובדה שנעתרת להקצות דיון ייחודי למערך המילואים ביום שהוא כל כך משמעותי וחשוב לנו, מלמד על החשיבות שאתה מייחס, ואני מביעה הערכה.

אורנה ברביבאי: הרעיון ביום הזה – ואתה הפרדת באופן מסוים בין מערך המילואים לקורונה.

אורנה ברביבאי: אני רוצה לחבר.

אורנה ברביבאי: במציאות הזו, שבה האתגר כל כך גדול – גם הבריאותי, גם הכלכלי – כשכל כך מתי מעט מבצעים שירות מילואים, אתה אומר:

אורנה ברביבאי: נקודת המפגש היא גם בין העשייה והרצון שלהם לבצע שירות עוד יותר מקצין במענה שהמדינה צריכה לספק למתי מעט שעושים.

יעקב אשר: אם הייתי עושה את זה, הייתי מקבל תשובה שאולי בתקופת הקורונה - זה אני אומר מניסיוני כאן.

אורנה ברביבאי: אני רק מחדדת, וכמובן התשובה שלך הגיונית.

אורנה ברביבאי: אנו מבקשים להעלות ביום הזה את המודעות לכך שיש בחברה הישראלית קומץ של גברים ונשים שמבצעים שירות מילואים, ושהאתגר הביטחוני שעומד לפתחנו עדיין הוא כה גדול, שאני לא רואה מצב, גם כמה שנים קדימה, שצה"ל יוכל לבצע את משימותיו – אני אומרת זאת מתוך ניסיון של עשרות שנים בתחום – בלי מערך המילואים.

אורנה ברביבאי: מכיוון שכך, אנו צריכים בהוגנות לומר מה המשמעות של החזקת מערך המילואים – גם בהיבט של הכשירות שלו, גם בהיבט של האימון, של היכולות המבצעיות שלו, אבל גם בזה שאנו כחברה אומרים: מי שמבצע שירות מילואים, וזה קומץ מאוד קטן בחברה הישראלית, אנו, ודאי בית המחוקקים, נדרש להוביל נורמה שמאפשרת לאנשי המילואים לצאת לשירות מילואים תוך ביטחון במקום העבודה שלהם, תוך הבנה שהחברה מוקירה ומעריכה לא רק במילים יפות ביום מערך המילואים אלא גם בפרקטיקה של חקיקה, ומכיוון שכך כאן נעלה את חוק הארכת המועדים.

אורנה ברביבאי: בהינתן שההמלצות – שנעשות בשיתוף פעולה עם עמותות המילואים וכו' - יתקבלו, אני חושבת שיש פה בשורה במובן הזה שאנו מקדמים את ההתייחסות, את השונות למובחנות של נבחרת שמבצעת שירות מילואים באופן שתורם משמעותית לביטחון המדינה וגם למרקם האנושי החברתי בחברה הישראלית, שזה תפקיד לא פחות חשוב בעיניי.

אורנה ברביבאי: נעשה את חלקנו.

אורנה ברביבאי: שוב תודה על הפלטפורמה.

יעקב אשר: אני חושב להוסיף מעבר לדבריך – שהם ודאי נכונים - ודאי שהם לא צריכים להיפגע מזה.

יעקב אשר: זה דברים שהם בלתי הפיכים.

יעקב אשר: אם זה דיונים בבתי משפט, דוחות שצריך להגיש.

יעקב אשר: אדם שעצמאי, והוא הולך למילואים כדי לנקות את הראש מהעסקים ולהתמקד בפעולות שהוא צריך לעשות במילואים, ולא יכול להיות על היום בחשש שיפסיד מזה משהו, ואחר כך יצטרך לרוץ לפקיד שומה ולהסביר לו.

יעקב אשר: מדינה מהוגנת – אני אומר את זה בלי קשר לפתיח שלך – ודאי שכשבאים ומטילים דברים על אנשים – גם אנשים לוקחים את זה על עצמם – יש אנשים שלוקחים יותר מאחרים את העניין הזה ברצינות, ודאי שמדינה מפותחת יכולה למצוא את הדרכים או את המנגנונים המחשוביים הפשוטים, שאדם כשיש לו צו לתקופה מסוימת – בתקופה הזו כל משרד ממשלתי – היום הכול ממוחשב, זמין ונגיש, שאפשר לעשות את זה.

יעקב אשר: תכף נשמע – כנראה שיש עוד צדדים למטבע.

מיכל וונש: תודה רבה, אדוני היושב-ראש, על היוזמה שקיימת דיון פה בוועדה הזאת.

מיכל וונש: זאת ועדה מאוד חשובה, ואני שמחה שאישרת אותו פה.

מיכל וונש: אני רוצה להתייחס לאמירה שאולי בגלל משבר הקורונה אין דחיפות.

מיכל וונש: אני רוצה לומר הפוך.

מיכל וונש: אני חושבת שהדבר שאנחנו נחשפים לו גם פה, בכל הוועדות ובכלל אל מול המשבר הגדול הזה החברתי, הכלכלי, כמובן הבריאותי – הנושא של הערבות ההדדית.

מיכל וונש: אני חושבת שהיום הזה והדיון הזה משקפים את ההכרח לשקם את הערבות ההדדית בקרב אזרחי מדינת ישראל בכלל ובתקופה הזאת ביתר שאת.

מיכל וונש: אנקדוטלית – ב-1 בספטמבר במקום ללכת לבתי הספר של ילדיי, הלכתי לפגוש ילגים של עולים חדשים בבית מלון בתל אביב שקולט עולים חדשים.

מיכל וונש: שם פיקוד העורף כולם מילואימניקים.

מיכל וונש: הם הראשונים שקיבלו את פניהם וממשיכים לקבל את פניהם של כל העולים החדשים למדינת ישראל.

מיכל וונש: אני חושבת שאם יש תמונה – כמי שגם עלתה ארצה בעצמה - שיותר ממחישה את הערבות ההדדית הזו, למה שהתייחסה חברתי אורנה עכשיו, וההכרח שלנו כחברה גם למצוא את הדרך להוקרה מעבר למילים, אבל בעצם ההרגשה – עוד רגע נדבר על ההוקרה הכלכלית, אבל ההבנה שזה המרקם האנושי הכל כך מיוחד של מדינת ישראל – התמונה הזו שווה אלף מילים, לראות אנשים שעושים לילות כימים, חודשים של מילואים בפיקוד העורף, דווקא בעת הזו, ועוד להוסיף את האלמנט הזה של העולים החדשים, אז רק רציתי להוסיף ולהודות על ההזדמנות להשתתף בדיון כה חשוב.

יעקב אשר: תודה.

יעקב אשר: בבקשה.

ארי סינגר: שלום, אני ארי סינגר, איש מילואים מזה 30 וכמה שנים, קצין מילואים ראשי מזה כשלוש שנים.

ארי סינגר: קודם כל, אני רוצה לפתוח בכבוד האכסניה.

ארי סינגר: המעמד הזה, היום הזה בעיתוי, ממש לא מובן מאליו – גם בדיון בוועדות וגם הדיון בוועדה הזאת.

ארי סינגר: לפני שניגש לעצם העניין, יש לציין שחוק המילואים שנחקק ב-2008 הוא אבן דרך ביחסי המדינה עם מערך המילואים, ובמידה מסוימת זה גם אבן דרך עמוקה יותר ביחסי צבא חברה.

ארי סינגר: החוק בעצם, בחלק מהסדרת היחסים, מדבר על ההיקף ועל הכשירות של המערך, למי צריך לדווח, על הבחנה מותרת – כלומר לחיילי מילואים שעושים יותר, מגיע להם יותר, וזה לא נחשב- - - של החוק, כל הנושא של התגמולים וגם קביעת יום ההוקרה, שזה מופיע בחוק.

ארי סינגר: התכנסנו היום לגבי חוק הארכת מועדים, שזו הצעת חוק שמתגלגלת בצורה כזו או אחרת מצוק איתן, ובאה להעלות לקונה.

ארי סינגר: בחוק הארכת המועדים משנת 1974, משהוחל על חיילי מילואים כשהכריזו מצב חירום, ולא תלוי באופן שגייס אותו, כלומר עד ששר הביטחון, לפי מה שמופיע בחוק, הוא לא מכריז שהשירות במילואים הוא שירות בחירום, הוא לא זכאי להארכת מועדים.

ארי סינגר: זה אומר שהוא נמצא במילואים, וכפי שהיושב-ראש אמר - להתחיל להסביר במס הכנסה.

ארי סינגר: לא תמיד הוא יודע שאותו פקיד שומה או אותו פקיד עירייה יודע את מצב החירום, ואז הוא מתחיל.

ארי סינגר: הוא נפגע מאוד בשירות המילואים שלו.

ארי סינגר: לכן הרעיון הוא שכל מי שגויס בצו 8 או בצו 9 זכאי להארכת מועדים ללא קשר להכרזה על מצב חירום.

ארי סינגר: בעולם הצבאי שהולך ומתפתח ב"ה אין המלחמות הגדולות, שמגייסים את כולם כמו ביום כיפור.

ארי סינגר: אבל אפילו ניקח כדוגמה את צוק איתן, שזה אירוע שמתגלגל.

ארי סינגר: לוקח כמה ימים עד שמתחילים לגייס אנשים בצו 8, או לחילופין צוותים קטנים, שמתגייסים לפעילות מבצעית מיוחדת בצו 8 או בצו 9, חשוב מאוד שהחוק הזה יחול ללא קשר להכרזת שר הביטחון.

ארי סינגר: לשם כך התכנסנו היום.

יעקב אשר: אני מבין שאתם מתייחסים בהצעה הזאת לא למילואים רגילים אלא רק למילואים לפי צו 8 או צו 9.

ארי סינגר: בדיוק.

ארי סינגר: בהמשך, כדי לא לעכב את החוק, חלק מעבודת מטה שהנחה הרמטכ"ל לסגן הרמטכ"ל, ויהיו לזה כמה נפקא מינות לגבי חוק המילואים בהמשך – בהמשך גם נרצה, על מי שנקרא בצו חריג, כלומר מעכשיו לעכשיו במרווח מההודעה עד שהוא צריך להתגייס ל-X שעות, שגם זה יחול עליו.

ארי סינגר: אבל נתחיל בצו 8 או 9.

ארי סינגר: מילואים רגילים – יש להם חוקים רגילים שנותנים מענה.

ארי סינגר: כי שוב – מי שגויס, יכול להיערך.

ארי סינגר: אבל מה קורה עם מי שמתגייס בצו 8, 9?

ארי סינגר: באופן מיידי הוא לא יכול להיערך.

ארי סינגר: אבל זה סעיף קטן בחבילה שלמה שנביא בהמשך.

ארי סינגר: את זה חייבים לקדם, כי בעיתוי היום, שכל כך הרבה חיילים מתגייסים באופן חריג, יש לתת לזה מענה.

ארי סינגר: זו ההוגנות.

אמיר ודמני: שמי אמיר ודמני, אני ראש חטיבת תכנון ומינהל כוח אדם.

אמיר ודמני: לא אחזור על הדברים.

אמיר ודמני: אנו מדברים על מערכת שלמה של פעולות שאנו סבורים שאנו נדרשים לבצע על-מנת לחזק את מערך המילואים, כהגדרה של דירקטיבה של הרמטכ"ל.

אמיר ודמני: סגן הרמטכ"ל מגבש בימים אלו - אנחנו עובדים על עבודה מאוד משמעותית.

אמיר ודמני: הנושא של חוק הארכת מועדים, יש לו חשיבות מאוד גדולה, מפאת העובדה שבשנים האחרונות אנחנו עדים להפעלות יותר חריגות, ואנחנו לא יודעים לתת לזה מענה מספיק טוב.

אמיר ודמני: יש צעדים נוספים שאנחנו מתכננים.

אמיר ודמני: ההצעה הזאת בהחלט יכולה לסייע ולקדם ולהביע את ההערכה הרבה שאנחנו רוחשים לאנשי המילואים, שאנחנו מביאים אותם בתפקידים מאוד ייחודיים, בלוחות זמנים מאוד קצרים למשימות מאוד משמעותיות ומיוחדות.

יעקב אשר: סדרי גודל של שעות, יכול להיות.

אמיר ודמני: כן.

יעקב אשר: בבקשה.

אבי סייג: שלום.

אבי סייג: שמי אבי סייג.

אבי סייג: אני תעשיין, יש לי חברה שמעסיקה 300 עובדים.

אבי סייג: אני פה בבית כ-25 שנה מסתובב בנושא של פורום המג"דים עם מח"טים טייסים וכל השדולות.

אבי סייג: למעשה החוק – היום זה עמותת המילואים.

אבי סייג: החוק הזה אנו קוראים לו חוק הארכת מועדים לייט, כי חוק הארכת מועדים יש.

אבי סייג: במלחמת יום כיפור אני הייתי בצבא, אבל ההורים עשו צבא משך שמונה, תשעה חודשים, ואז כל המשק קרס וגם הם קרסו.

אבי סייג: הקימו את החוק בשנת 74'.

אבי סייג: מאז וגם לפני זה המדינה מעולם לא הכריזה על מלחמה.

אבי סייג: מלחמה מכריזים אחרי – איזה אות נקבל, אבל מעולם לא הכריזו על מלחמה.

אבי סייג: הבנו שלא מגייסים אותנו לפי החוק הזה, כי יש עלות כבדה למשק.

אבי סייג: אנו מבינים את זה.

אבי סייג: שר הביטחון לא ממהר להפעיל את זה ומעולם לא מפעיל.

אבי סייג: במלחמת לבנון השנייה דרשנו משר הביטחון להפעיל את החוק, אפילו במתכונת חלקית.

אבי סייג: הוא רשאי לעשות זאת ואכן עשה זאת.

אבי סייג: בצוק איתן דרשנו שוב שיפעיל את החוק כדי ששר ביטחון אחר במתכונת חלקית, והפעילו במתכונת חלקית.

אבי סייג: קודם כל, כתבנו חוק שקצת יהיה יותר קל לשר הביטחון להפעיל אותו.

אבי סייג: למשל, החוק אומר במקור שכל ההתחייבויות של חייל המילואים נעצרות למעט מזונות, אבל החוק הזה מאוד כבד - אם לקחתי ממך, אדוני, הלוואה – אני יכול לא להחזיר אותה.

אבי סייג: אין לזה סוף, ויש לזה המון משמעויות.

אבי סייג: אז כימתנו את זה וכתבנו חוק, שיהיה חוק לייט, שידבר על ביני לבין המדינה – לא ביני לבין חברי.

אבי סייג: זה אין סיבה שהמדינה לא תלך לקראתנו.

אבי סייג: אין סיבה שאם אני בצוק איתן, ינתקו לאשתי את המים בבית מהעירייה כי לא שילמתי.

אבי סייג: אין סיבה שאם חזרו לי עשרה צ'קים – אני עצמאי - כי לא הצלחתי לגייס כסף כי אני בצוק איתן, בתוך עזה בלי פלאפון, אין סיבה שאהיה לקוח מוגבל בבנקים.

אבי סייג: אז זה גם טיפלנו נקודתית, שלא נהיה לקוח מוגבל בבנקים, עם שר המשפטים דאז ז"ל יעקב נאמן.

אבי סייג: הוא הוציא תקנה.

אבי סייג: זה עובד.

אבי סייג: מה שביקשנו, נעשה חוק לייט.

אבי סייג: יש פתרון, והוא אינו מיושם.

אבי סייג: צריכה להתכנס ועדת שרים לענייני מילואים.

אבי סייג: היא אפילו לא מונתה.

אבי סייג: מדברים פה על גיוס חיילי מילואים.

אבי סייג: אפילו לא כינסו ועדה לדבר על מה קורה עם חיילי המילואים האלה.

אבי סייג: אחרי מינוי וכינוס ועדה מתמנית ועדה נוספת, ועדת מנכ"לים.

אבי סייג: יזמנו מ-2011, דרשנו שתהיה ועדת מנכ"לים, שבחירום אם מגייסים – לא 10,000 חיילים; אני מדב על 60,000, 70,000 חיילים בצוק איתן.

אבי סייג: אם מגייסים כזאת כמות של חיילים, ועדת המנכ"לים מייד מתכנסת בחירום, והיא מודיעה לשר הביטחון: אנחנו מבקשים ממך להחיל את חוק הארכת מועדים במגבלות כאלה ואחרות.

אבי סייג: אין ועדת מנכ"לים.

אבי סייג: הפעם האחרונה שהתכנסה היתה לפני שנתיים עם הרב בן דהן.

אבי סייג: ועדה מעולה.

אבי סייג: 40 נציגים מכל הממשלה.

אבי סייג: אין ועדת מנכ"לים, אז אנו לא יכולים לקבל שם דבר.

אבי סייג: החוק הוא חוק קל, וניתן להחילו.

אבי סייג: אנחנו לא מצליחים גם להעביר כעת חוקים.

יעקב אשר: אני יודע מה אני עושה פה.

יעקב אשר: אתה שולח אותי למגרש יותר רחוק.

יעקב אשר: אם יש תיקון כזה בחוק הלייט הזה, אני לא חושב שצריכה להתכנס ועדת השרים לענייני מילואים, כי זו חקיקה.

יעקב אשר: לא חייבים את זה.

אבי סייג: נכון, לא חייבת להתכנס, אבל הבית היום לא דן בדברים שאינם קורונה.

אבי סייג: זו הבעיה.

יעקב אשר: אנחנו לא מדברים על השבוע הקרוב.

יעקב אשר: בוא ניקח כיעד.

יעקב אשר: אני מתאר לעצמי שוועדת שרים תשוב לתפקד באיזשהו שלב, אם לא יהיו בחירות באמצע.

יעקב אשר: לכן אני חושב – אני הייתי בוחר את הדרך הקצרה, שהיא קצרה - לנסות להגיש את זה שוב – איני יודע אם זה הונח בכנסת הזאת.

יעקב אשר: אם לא – אורנה, אולי כדאי שמישהו יניח את זה.

אורנה ברביבאי: אחשוב על מה שאתה אומר.

אורנה ברביבאי: זה נראה לי הגיוני.

אורנה ברביבאי: אקח את זה כהצעה.

אורנה ברביבאי: אתה מכיר את המטריה יותר טוב.

יעקב אשר: יחד עם החברים מהקואליציה.

אורנה ברביבאי: נמצא פרטנרים.

אורנה ברביבאי: עוזי דיין בעניין הזה מאוד תומך.

אורנה ברביבאי: מקבלת.

יעקב אשר: נעביר את זה קודם כל לפתחה של ועדת שרים, נעשה את הלחץ.

יעקב אשר: אני לא רואה פה עלויות עצומות למשק.

יעקב אשר: דווקא הופתעתי לטובה – כנראה השפעה של הקורונה – אנחנו כאן בוועדה העברנו לא מעט חוקים, גם בנושא הגבלת צ'קים וגם לתקופת הקורונה, דברים שמעולם משרד המשפטים לא היה ממליץ לנו או היה מסכים איתם.

יעקב אשר: זה נכון כי זה קורונה וזה לטווח קצר וכו'.

יעקב אשר: פה זה דבר שיש לשאוף שיהיה קבוע ולא זמני, אבל הוא לטווח ארוך, אבל לטווחים קצרים.

יעקב אשר: הרי גם עם ריבוי המשימות והפעמים שיצרו לפי הצווים האלה – זה גם לא רוב השנה.

יעקב אשר: זה די חריג.

יעקב אשר: זה עושה כל כך הרבה שכל, כי אדם מגיע עם ראש נקי לזה.

יעקב אשר: זה מסודר, וזה בדין וזה בצדק.

אבי סייג: אין הצעת חוק בבית הזה.

אורנה ברביבאי: נרים את הכפפה.

יעקב אשר: זה אתגר לא כל כך מסובך.

יעקב אשר: ההצעה כבר די מוכנה.

יעקב אשר: אפשר לשמוע אם יש הערות כאלה או אחרות.

יעקב אשר: אני מציע שיגישו את זה ומבטיח שנפעל עם חבריי גם בוועדת השרים וגם כאן.

יעקב אשר: נשמע את התייחסות משרדי הממשלה, חנן ארליך, משרד המשפטים.

חנן ארליך: שלום.

חנן ארליך: חנן ארליך, מחלקת ייעוץ וחקיקה, משרד המשפטים.

חנן ארליך: אני לא ראיתי את הנוסח של הצעת החוק שעליו דיברו קודמיי.

חנן ארליך: אני רוצה לעדכן את הוועדה בעבודה שמתקיימת בממשלה בהכנת תיקון לחוק הארכת מועדים.

חנן ארליך: יש החלטת ממשלה שמספרה 2607 שמדברת על תיקון חוק הארכת מועדים באופן כזה שלגבי פעולה או חיוב של משרת מילואים שגויס בחירום לפי סעיף 8 או לפי 9 לחוק שירות מילואים, כלפי רשות ציבורית, אז שירות חירום ייחשב ככזה באופן אוטומטי ללא צורך בהכרזת שר הביטחון.

יעקב אשר: מתי היתה החלטת הממשלה?

חנן ארליך: התקבלה לפני כשלוש שנים וחצי.

חנן ארליך: היתה עבודת מטה שהתמשכה – לצערנו יותר ממה שהיינו רוצים עם בחירות באמצע, קורונה וכו'.

חנן ארליך: המצב הנוכחי הוא שלפני כשנה פורסם תזכיר חוק, במאי 2019, אחרי שעבר את אישור שרת המשפטים דאז שממונה על החוק.

חנן ארליך: המשיכה עבודת המטה, התקבלו הערות, עובדו.

חנן ארליך: כרגע אנו בישורת האחרונה של הכנת טיוטת החוק, לפני שנביא לשר המשפטים כדי שיעלה אותה לוועדת שרים לחקיקה.

חנן ארליך: כשאני אומר: הישורת האחרונה – אני באמת מתכוון לזה.

חנן ארליך: כמובן, יש דברים בלתי צפויים, במיוחד בתקופה הזאת, אבל אני מקווה מאוד, בהערכה ריאלית, אם לא יהיו עיכובים מיוחדים, שבמהלך השבוע שבועיים הקרובים תושלם המלאכה ונוכל להציע את טיוטת החוק ללשכת השר לאישורו, עם קצת שינויים מהתזכיר כפי שהופץ.

חנן ארליך: מכאן זה בידיו, העלאה לוועדת שרים - בעקבות המלצות של ועדת שרים לענייני מערך המילואים, להטיל על שר המשפטים לתקן את החוק.

יעקב אשר: זו חקיקה, נכון שלוש קריאות?

יעקב אשר: זה לא תקנות, נכון?

חנן ארליך: חקיקה ממשלתית.

יעקב אשר: חקיקה ראשית.

יעקב אשר: אז קודם כל, אתה איש בשורות מבחינתנו.

יעקב אשר: עוד הם מדברים - אתה מכיר את התזכיר?

יעקב אשר: אני מבקש, אם אפשר, אם תוכל לעזור לנו, חנן, אם זה הופץ לציבור, הוא נגיש גם היום.

חנן ארליך: באינטרנט גם.

יעקב אשר: אני מבקש את בדיקתכם.

חנן ארליך: תעשו בגוגל תזכיר חוק הארכת מועדים וזה עולה.

יעקב אשר: אני מציע, שתבדקו, האם הנוסח תואם את הנוסח הקיים, או הוא מספיק, כי לפי מה שאני הבנתי בעל-פה, הוא תואם אחד לאחד מה שאתם אמרתם בעל-פה.

יעקב אשר: לכן אם זה כן, אנא הודיעוני, ואשוחח עם שר המשפטים עוד השבוע, שיקדם את זה.

יעקב אשר: אני מתאר לעצמי שזה יגיע כאן לוועדה.

חנן ארליך: עוד לא עבר ללשכת השר.

חנן ארליך: מעריך ומקווה שזה יקרה בשבוע שבועיים הקרובים.

יעקב אשר: זה אומר שזה אצלך בידיים.

יעקב אשר: תשתדל שזה יהיה בשבוע שבועיים הקרובים, ואנא תודיע לי בבקשה ישירות או באמצעות מנהל הוועדה שהתזכיר נמצא בלשכת השר, ואז אשוחח על זה אתו כשיהיה בפניו.

יעקב אשר: היו תיקונים בתזכיר החוק, ממה שפורסם לציבור?

חנן ארליך: פשוטים, לא מאוד מהותיים, מאז שפורסם התזכיר.

יעקב אשר: השאלה, אם יש אפשרות, שתעביר את הנוסח המתוקן כדי שנראה שזה תואם לגמרי, ושלא פספסנו משהו.

חנן ארליך: צריך להביא את זה לשר המשפטים.

יעקב אשר: הבנתי.

יעקב אשר: ברור.

יעקב אשר: אם נצטרך לתקן, נתקן בוועדה.

אורנה ברביבאי: אולי תקבע מועד.

יעקב אשר: אני לא יכול לקבוע מועד לוועדה כל עוד זה לא עלה.

יעקב אשר: אני רוצה לקבוע מועדים בינינו ולבקש ממנהל הוועדה, שהוא נציג נאמן גם שלכם – גם בעברך כאיש מילואים וגם כמנהל ועדת חוץ וביטחון, מתאר לעצמי שהכרתם כמה ימים כאן בבניין.

יעקב אשר: אני מבקש שתתזכר אותי לראות שזה עבר ללשכת השר, מה שחנן יעדכן אותנו.

יעקב אשר: לאחר מכן אשוחח עם שר המשפטים.

יעקב אשר: הנה, חסכנו להגיש הצעת חוק.

יעקב אשר: אני שמח שהבשורה הזאת הגיעה היום.

יעקב אשר: חבל שלא מעדכנים אותך בבשורות האלה קודם.

יעקב אשר: אני חושב שזו הצעת חוק נכונה, הכרחית, מתבקשת מאליה.

יעקב אשר: אולי תהיה יישומית לעוד כמה דברים אחרים, שיהיו קשורים לוועדה כאן – נשמח לדון בהם בהמשך הדרך כשיגיעו.

יעקב אשר: בבקשה, דברי סיום.

אבי סייג: ראשית, תודה רבה.

אבי סייג: טוב שאנחנו רואים את הדברים דרך הוועדה.

אבי סייג: אני חושש מדבר אחד – שכאשר יחילו את זה בצו 8 וצו 9, כדי שיעשו את זה, עשו בזה המון שינויים.

אבי סייג: את זה נצטרך לבדוק.

יעקב אשר: לכן אמרתי – חשוב שתוציא את זה עוד היום.

יעקב אשר: אם צריך את העזרה, אולי כאן במערכת יודעים להוציא.

יעקב אשר: תעבור על זה.

יעקב אשר: אם יש דברים, גם בעל-פה אני יכול לדבר עם שר המשפטים, אולי אפילו עם חנן בהמשך הדרך.

יעקב אשר: אני חושב שברגע שהממשלה תירתם לעניין הזה, זה יכול לרוץ מהר.

יעקב אשר: כאן בוועדה זה לא יתעכב אפילו לא יום אחד.

יעקב אשר: לפחות אני אחראי על העניין הזה.

אורנה ברביבאי: שוב תודה.

יעקב אשר: אני שוב רוצה להודות לך, יושבת-ראש השדולה, חבריי חברי הכנסת.

אורנה ברביבאי: גם בשם מתן כהנא, שהוא חברי לניהול השדולה.

אורנה ברביבאי: הוא במקביל בכספים.

יעקב אשר: אני חושב שהיום הזה הוא חשוב.

יעקב אשר: אני מקווה שנוכל לקדם את זה.

יעקב אשר: בהצלחה לכולם.

יעקב אשר: תודה רבה, הישיבה נעולה.